“ทนายอานนท์” โพสต์ชวนคิด “บิ๊กตู่” ลาออกปลายเดือนนี้ ฟากหุ้นไทยวิ่งแรง 20 จุด
"ทนายอานนท์" โพสต์ชวนคิด "บิ๊กตู่" ลาออกปลายเดือนนี้ ฟากหุ้นไทยวิ่งแรง 20 จุด
"ทนายอานนท์" โพสต์ชวนคิด "บิ๊กตู่" ลาออกปลายเดือนนี้ ฟากหุ้นไทยวิ่งแรง 20 จุด
20 พ.ย. 2563

ผู้สื่อข่าวรายงานว่า ดัชนีตลาดหุ้นไทยวันนี้ (20 พ.ย.2563) ปิดที่ระดับ 1,389.34 จุด ปรับตัวขึ้น 19.92 จุด หรือ 1.45% ด้วยมูลค่าการซื้อขาย 9.05 หมื่นล้านบาท
ทั้งนี้ ดัชนีตลาดหุ้นไทยปรับตัวขึ้นแรงตั้งแต่เปิดการซื้อขาย หลังจากมีกระแสข่าวแพร่สะพัดถึงการลาออกจากตำแหน่งนายกรัฐมนตรีของ พล.อ.ประยุทธ์ จันทร์โอชา ว่า อาจจะเกิดขึ้นในเร็วๆ นี้ โดยกระแสข่าวดังกล่าว มาจากการโพสต์ข้อความทางเฟซบุ๊กส่วนตัวในวันนี้ (20 พ.ย.) ของ นายอานนท์ นำภา ทนายความด้านสิทธิมนุษยชนชื่อดัง หนึ่งในแกนนำคณะราษฎร
โดยข้อความดังกล่าว ระบุว่า “ประยุทธ์อาจลาออกก่อนวันที่ 25 พฤศจิกายนนี้” ซึ่งภายหลังการโพสต์ข้อความดังกล่าว ปรากฏว่ามีผู้แชร์และแสดงความคิดเห็นกันเป็นจำนวนมาก
ทั้งนี้ ประเด็นดังกล่าวยังคงเป็นเพียงแค่การคาดการณ์ของ นายอานนท์ อย่างไรก็ตาม มีการคาดการณ์ว่า หากประเด็นดังกล่าวเป็นความจริงอาจจะสามารถลดความขัดแย้งจากสถานการณ์ทางการเมืองที่จะทวีความรุนแรงลงไปได้

อนึ่งก่อนหน้านี้ พล.อ.ประยุทธ์ จันทร์โอชา นายกรัฐมนตรี และรมว.กลาโหม ออกแถลงการณ์ยกระดับบังคับใช้กฎหมายทุกมาตราที่มีอยู่อย่างเข้มงวดกับกลุ่มผู้ชุมนุมที่มีพฤติการณ์ละเมิดกฎหมาย สร้างความขัดแย้ง ความเสียหายต่อชาติ และสถาบันอันเป็นที่รัก สืบเนื่องจากกรณีที่ผู้ชุมนุมกลุ่มราษฎรได้ยกระดับการชุมนุมที่แยกราชประสงค์ในวันที่ 18 พ.ย.63 โดยเคลื่อนขบวนไปยังหน้าสำนักงานตำรวจแห่งชาติ พร้อมประกาศนัดชุมนุมใหญ่อีกครั้งในวันที่ 25 พ.ย.ที่จะถึงนี้ ที่ทรัพย์สำนักงานทรัพย์สินส่วนพระมหากษัตริย์ และจะชุมนุมยืดเยื้อต่อเนื่อง 7 วัน
 